Diari Oficial de la Generalitat Valenciana


Sumari del DOGV 9181, del 24-09-2021 (2021/9282)

RESOLUCIÓ d'1 de setembre de 2021, de la Secretaria Autonòmica d'Educació i Formació Professional, per la qual s'aprova el Pla general d'actuació anual (PGAA) i el Pla institucional de formació i actualització professional de la Inspecció d'Educació de la Comunitat Valenciana per al curs 2021-2022.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9181

Data del DOGV
:   24-09-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/9282


Data del document
:   01-09-2021

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * política educativa
    * legislació
    * planificació educativa

RESOLUCIÓ d'1 de setembre de 2021, de la Secretaria Autonòmica d'Educació i Formació Professional, per la qual s'aprova el Pla general d'actuació anual (PGAA) i el Pla institucional de formació i actualització professional de la Inspecció d'Educació de la Comunitat Valenciana per al curs 2021-2022. [2021/9282]  
El Decret 80/2017, de 23 de juny, del Consell regula l'actuació, el funcionament i l'organització de la Inspecció d'Educació de la Comunitat Valenciana. L'article cinc estableix que la Inspecció d'Educació, en l'exercici de les seues funcions i competències, es configura d'acord amb els principis organitzatius de jerarquia, coordinació, autonomia professional en l'emissió dels seus informes i propostes, participació, planificació, especialització, professionalitat, treball col·laboratiu i avaluació de resultats.  
En relació amb el principi de planificació, l'esmentat decret estableix, en el seu article 19, que el Pla general d'actuació anual serà elaborat per la Inspecció General d'Educació d'acord amb les directrius de la secretaria autonòmica amb competències en matèria d'educació i el contingut del Pla d'actuació plurianual.  
D'altra banda, quant a la formació permanent hem d'assenyalar que l'article 28 del Decret 80/2017 destaca que el perfeccionament i l'actualització professional és un dret i un deure per a tots els inspectors i les inspectores d'Educació, que haurà de contribuir a adequar la seua capacitat professional a les diferents etapes, cicles, graus, cursos i nivells en què s'ordena el sistema educatiu, amb la finalitat de col·laborar en els processos d'assessorament i supervisió de la pràctica docent i del funcionament dels centres educatius, i promoure la millora de la funció inspectora. Per a això, la Inspecció General d'Educació podrà proposar plans de formació institucional que s'integraran en els plans generals d'actuació anual de la Inspecció d'Educació, d'acord amb les necessitats expressades pels inspectors i les inspectores.  
  
L'Ordre 17/2019, de 16 d'abril, de la Conselleria d'Educació, Investigació, Cultura i Esport, desenvolupa l'actuació, el funcionament i l'organització de la Inspecció d'Educació de la Comunitat Valenciana. El seu capítol IV estableix que la formació permanent de la Inspecció d'Educació proporcionarà formació inicial per a les inspectores i inspectors de recent incorporació per a l'adquisició dels coneixements i les tècniques que configuren el corresponent perfil professional, així com formació permanent per a afavorir el perfeccionament i actualització del conjunt d'inspectores i inspectors.  
La Resolució de 5 de setembre de 2019, de la Secretaria Autonòmica d'Educació i Formació Professional, aprova el Pla plurianual de la Inspecció d'Educació de la Comunitat Valenciana per al període 2019-2023. En aquest marc s'estableixen els objectius estratègics de la Inspecció d'Educació per als quatre cursos per als quals està dissenyat el pla, les actuacions associades a aquests objectius estratègics i la temporització prevista per a la seua implantació.  
Entre els objectius estratègics de l'esmentat Pla plurianual convé destacar el «d'augmentar la repercussió i la incidència de les actuacions de la Inspecció d'Educació en la millora contínua del sistema educatiu de la Comunitat Valenciana, els seus centres, serveis i programes» per a això s'estableixen les actuacions prioritàries que es determinen en aquesta resolució i el de «dissenyar i desenvolupar el Pla institucional de formació i actualització professional de la Inspecció d'Educació de la Comunitat Valenciana per al període 2019-2023».  
De conformitat amb l'article 19 del Decret 80/2017, els plans territorials d'actuació, elaborats en les inspeccions territorials d'educació, respectaran i adequaran el contingut del Pla general d'actuació anual al seu àmbit geogràfic i disposaran de capacitat d'ajust de les actuacions als contextos i situacions pròpies de cada territori.  
  
En la present resolució s'estableixen els objectius generals del Pla general d'actuacions de la Inspecció d'Educació per al curs 2021-2022, el seu marc d'intervenció en els centres educatius i les actuacions a realitzar en l'esmentat període. Així mateix, s'estableix el Pla institucional de formació permanent de la Inspecció d'Educació per al curs 2021-2022.  
D'acord amb allò que fixa l'article 29 del Decret 80/2017 la Inspecció General d'Educació establirà un sistema de seguiment i avaluació per a determinar el grau de consecució dels objectius proposats i la valoració dels resultats de les diferents activitats.  
  
Per tot això, a proposta de la Inspecció General d'Educació, resolc:  
  
1. Aprovar el Pla general d'actuació anual, d'ara en avant PGAA i el Pla institucional de formació permanent de la Inspecció d'Educació de la Comunitat Valenciana per al curs 2021-2022.  
2. La Inspecció General d'Educació adoptarà les mesures que es precisen per a assegurar el desenvolupament i el compliment del PGAA de la Inspecció d'Educació.  
3. El Pla general d'actuació anual i el Pla institucional de formació permanent podran ser objecte de revisió i modificació com a conseqüència de les necessitats, demandes o canvis normatius que afecten el sistema educatiu o a l'actuació de la Inspecció d'Educació.  
  
4. Aquesta resolució es publicarà en el portal de transparència de la Generalitat i en el Diari Oficial de la Generalitat Valenciana.  
  
València, 1 de setembre de 2021.- El secretari autonòmic d'Educació i Formació Professional: Miguel Soler Gracia.  
  
  
ANNEX I  
Pla general d'actuació anual (PGAA) i Pla institucional  
 de formació permanent de la Inspecció d'Educació   
de la Comunitat Valenciana per al curs 2021-2022  
  
1. Objectius estratègics del PGAA relacionats amb el Pla plurianual d'actuació  
2. Actuacions de la Inspecció d'Educació  
2.1. Actuacions prioritàries  
2.2. Actuacions específiques per a la millora de la mateixa inspecció  
2.3. Actuacions habituals  
2.4. Actuacions incidentals  
3. Àrees específiques de treball  
4. Plans Territorials d'Actuació Anual (PTAA)  
5. Memòria anual de les inspeccions territorials d'Educació  
6. Pla institucional de formació i actualització de la Inspecció d'Educació  
6.1. Objectius del Pla institucional de formació i actualització  
6.2. Modalitats de formació  
6.3. Mòduls formatius  
7. Memòria anual de la Inspecció d'Educació de la Comunitat Valenciana  
8. Visita de la Inspecció d'Educació  
9. Actuacions i informes de la Inspecció d'Educació  
  
Desenvolupament del Pla:  
  
1. Objectius estratègics del PGAA relacionats amb el Pla plurianual d'actuació  
S'estableixen els següents objectius estratègics per al curs 2021/2022:  
a) Prioritzar les actuacions de la Inspecció d'Educació orientades a donar resposta a les necessitats dels centres i a les mesures posades en marxa per l'Administració, com a conseqüència de la situació ocasionada per la Covid-19 i les exigències que puguen sorgir per la seua evolució.  
b) Augmentar la repercussió i la incidència de les actuacions de la Inspecció d'Educació en la millora contínua del sistema educatiu de la Comunitat Valenciana, els seus centres, serveis i programes.  
c) Fomentar la cultura de l'avaluació per a la millora del sistema educatiu de la Comunitat Valenciana.  
d) Informar l'Administració i comunitat educativa mitjançant valoracions tècniques de caràcter propositiu a partir de la supervisió realitzada en els centres, de la participació en les avaluacions del sistema i de la col·laboració amb altres organismes i entitats.  
e) Potenciar el treball en equip: establir i temporalitzar les actuacions inspectores i impulsar la seua homologació i eficiència, de manera que cadascuna d'elles consumisca el temps necessari per al seu correcte desenvolupament i s'assegure l'homogeneïtat de la praxi inspectora en les tres inspeccions territorials.  
f) Dissenyar i desenvolupar el Pla institucional de formació i actualització professional de la Inspecció d'Educació de la Comunitat Valenciana.  
  
2. Actuacions de la Inspecció d'Educació durant el curs escolar 2021-2022  
A l'efecte de contextualitzar les actuacions que s'inscriuen en el present PGAA, les inspeccions territorials d'Educació inclouran en el Pla territorial d'actuació anual corresponent (PTAA) les actuacions que a continuació es relacionen:  
2.1. Actuacions prioritàries  
Aquestes actuacions tenen per objecte fixar l'atenció en aspectes bàsics de l'ensenyament i es defineixen en relació amb els objectius prioritaris que, per a aquest període, establisca l'òrgan superior amb competències en matèria d'educació que exercisca la superior direcció de la Inspecció d'Educació de la Comunitat Valenciana.  
Aquestes actuacions seran planificades, coordinades i avaluades per la Inspecció General d'Educació a través de les instruccions en les quals es determinarà el protocol d'actuació, els instruments i indicadors per al seu desenvolupament, així com possibles orientacions o especificacions envers l'aplicació informàtica habilitada per al registre dels informes que permeta l'elaboració del dictamen final de la Inspecció General d'Educació.  
Per a aquest període, les actuacions prioritàries són:  
a) Assessorar, orientar i proposar millores, en el seu cas, tant en la planificació organitzativa i pedagògica, com en els protocols de seguretat dels centres, davant la situació generada per la covid-19.  
b) Supervisar i avaluar el Pla d'actuació per a la millora (PAM).  
c) Assessorar els centres en l'elaboració del projecte de gestió i, dintre d'aquest, supervisar la gestió econòmica dels centres públics de titularitat de la GVA.  
d) Supervisar les titulacions i l'atribució docent en centres privats concertats.  
e) Iniciar l'avaluació dels centres docents de titularitat de GVA en els àmbits que determine la Secretaria Autonòmica d'Educació i Formació Professional amb els models i protocols que establisca la Inspecció General d'Educació.  
2.2. Actuacions específiques per a la millora de la mateixa Inspecció  
Aquestes actuacions tenen per objecte la millora dels processos que desenvolupa la Inspecció d'Educació en l'acompliment de les seues funcions. La seua planificació, coordinació i posada en marxa, correspon a la Inspecció General d'Educació en coordinació amb les inspeccions territorials. Entre elles cal destacar per al present curs:  
- Col·laborar amb els diferents departaments de la Conselleria d'Educació, Cultura i Esport amb l'objecte garantir la coordinació i la transmissió de la informació de manera àgil i efectiva per part de la Inspecció d'Educació.  
- Participar en l'actualització normativa i la normalització d'instruments per a l'avaluació dels elements que integren el sistema educatiu de manera que es clarifique la intervenció de la Inspecció d'Educació en cada procés.  
- Elaborar estudis d'especial interés i que, per tant, seran objecte d'atenció preferent per part de la Inspecció General d'Educació i les inspeccions territorials relacionades amb les actuacions prioritàries.  
  
- Impulsar la coordinació de les àrees específiques de treball de la Inspecció d'Educació desenvolupant procediments i models d'informe normalitzats en l'àmbit de les tres inspeccions territorials.  
  
- Actualitzar el repositori de la Inspecció d'Educació i impulsar la seua utilització a través de l'aplicació informàtica habilitada a aquest efecte.  
- Iniciar la implementació del Protocol d'actuació de la Inspecció d'Educació en la prevenció i davant la possible situació d'assetjament laboral.  
- Desenvolupar els protocols de supervisió del procediment de sol·licitud d'aclariments, revisions i reclamacions a les qualificacions i decisions de promoció o d'obtenció del títol acadèmic amb especial atenció als terminis d'execució dels informes i la seua tramitació en els casos de reclamacions en els nivells conduents a l'obtenció de les titulacions.  
2.3. Actuacions habituals  
Són les que responen al desenvolupament de les comeses competencials usuals de la Inspecció d'Educació, amb referència als centres, serveis, programes autoritzats o promoguts per l'Administració educativa. La seua concreció s'establirà en el marc de la instrucció de la Inspecció General d'Educació per la qual es desenvolupa el Pla general d'actuació anual.  
En aquest sentit, la Inspecció General d'Educació determinarà mitjançant una instrucció la relació d'actuacions habituals i la seua distribució temporal prevista a partir de la publicació en el Diari Oficial de la Generalitat Valenciana de la present resolució.  
Tindran la consideració d'actuació habitual aquelles que es desprenguen de les sol·licituds de les diferents direccions generals i que es formulen en el marc del desenvolupament normatiu o de la seua aplicació.  
En relació amb les actuacions derivades de la participació d'inspectores i d'inspectors d'Educació en comissions determinades per normativa específica o en reunions convocades a través de la Inspecció General d'Educació o inspeccions territorials pels diferents òrgans directius de la Conselleria d'Educació, Cultura i Esport, els inspectors i les inspectores assistents hauran d'incloure en el seu pla setmanal, en la part corresponent a la visita, un resum de la sessió celebrada que incloga, almenys, informació sobre l'òrgan convocant, aspectes tractats i repercussions que es deriven per al treball de la Inspecció d'Educació perquè en prenga coneixement tant la Inspecció General d'Educació com la Inspecció Territorial corresponent. Es contempla en aquests casos l'assistència a comissions de valoració i seguiment d'autoritzacions, subvencions, premis, concursos, oposicions, proves i programes i a les que es corresponen amb la instrucció d'expedients disciplinaris a funcionaris docents i no docents destinats als centres docents.  
  
Finalment, es consideraran actuacions habituals l'assistència dels inspectors i inspectores d'Educació, nomenats en representació de l'Administració educativa, a les reunions d'òrgans col·legiats com ara consells socials de CIP d'FP, consells escolars municipals, comissions d'escolarització i qualsevol altre òrgan o comissió legalment constituïts. Per a l'assistència a aquestes comissions s'haurà de comptar amb la convocatòria i la corresponent autorització de la inspectora o inspector cap territorial d'acord amb el procediment habitual d'autorització de visites ordinàries.  
2.4. Actuacions incidentals  
La Inspecció d'Educació intervé en multitud de situacions i tasques de caràcter incidental i de difícil previsió que es caracteritzen per la seua urgència i immediatesa, i que poden requerir emissió d'informes o actuacions puntuals de supervisió de determinats aspectes del funcionament dels centres docents, així com col·laboracions o suports a les gestions de les direccions territorials competents en matèria d'educació i d'altres òrgans de l'administració.  
La Inspecció General d'Educació, amb la col·laboració de les inspectores o inspectors caps territorials, establirà criteris organitzatius o d'actuació a l'efecte de donar una resposta adequada i homogènia en aquelles situacions incidentals que afecten de forma generalitzada als centres educatius.  
  
3. Àrees específiques de treball  
De conformitat amb allò que determina l'article 16.5 de l'Ordre 17/2019, s'estableixen les següents àrees específiques de treball per al curs 2021-2022:  
a) Centres docents.  
b) Personal docent.  
c) Innovació, avaluació i qualitat educativa.  
d) Ordenació acadèmica.  
e) Política lingüística i gestió del multilingüisme.  
f) Formació i qualificació professionals.  
g) Ensenyaments de règim especial.  
h) Inclusió educativa.  
i) Processos interns de la Inspecció d'Educació.  
Respecte a l'organització i funcionament de les àrees de treball s'aplicarà el que s'estableix en les Instruccions del 25 de setembre de 2020 de la Secretaria Autonómica d'Educació i Formació Professional per les que es regula el funcionament de les àrees específiques de treball de la inspecció d'educació de la Comunitat Valenciana.  
A més, d'acord amb allò que estableix l'article 3 de l'Ordre 17/2019, s'impulsarà el treball per grups de treball formats per inspectores i inspectors de les diferents inspeccions territorials per a dur a terme encàrrecs específics vinculats amb actuacions previstes en el PGAA.  
  
  
4. Plans territorials d'actuació anual (PTAA)  
Cada Inspecció Territorial ha d'elaborar un pla territorial d'actuació anual. Aquest pla haurà de ser elaborat durant el mes de setembre, adequar-se al contingut d'aquest PGAA i ser aprovat per la persona titular de la corresponent Direcció Territorial d'Educació, Cultura i Esport.  
  
Una vegada aprovat serà remés a la Inspecció General d'Educació. El Pla territorial d'actuació anual (PTAA) integrarà, almenys, els següents apartats:  
a) Objectius.  
b) Organització territorial. Criteris per a la distribució de centres educatius davant l'absència o malaltia temporal de les inspectores o inspectors d'Educació.  
c) Calendari de reunions de coordinació interna.  
d) Desenvolupament de les actuacions i la seua previsible distribució temporal.  
e) Àrees específiques de treball: organització dels seus responsables i calendari de reunions de coordinació.  
f) Actuacions per a l'adequada acollida de les inspectores i inspectors de nova incorporació.  
g) Seguiment i avaluació del Pla territorial d'actuació.  
h) Actuacions de formació i perfeccionament de la Inspecció d'Educació.  
En aquest sentit, els aspectes indicats a continuació es recolliran directament en l'aplicació informàtica INSEDU:  
- Assignació d'inspectors i inspectores a les diferents circumscripcions, àrees específiques i agrupacions per equips de treball.  
- Assignació de tasques i temes específics als diferents inspectors i inspectores.  
- Assignació de dies de guàrdia i atenció al públic per inspectors i inspectores i per circumscripcions.  
- Planificació de les visites setmanals.  
- Assistència a reunions amb els òrgans directius de la Conselleria i comissions de treball amb especificació dels temes tractats i incidència en la planificació de les actuacions de la Inspecció.  
  
5. Memòria anual de la Inspecció Territorial d'Educació  
D'acord amb el que s'estableix en l'article 30 del Decret 80/2017, de 23 de juny, i amb la finalitat de valorar els resultats de l'execució de les funcions encomanades a la Inspecció d'Educació, preferentment en les relacionades amb les actuacions prioritàries i específiques incloses en el Pla general d'actuació anual de cada curs acadèmic, cada inspectora o inspector cap territorial, amb la col·laboració de la comissió territorial, elaborarà una memòria, d'acord amb el model que determine la Inspecció General d'Educació, que contindrà la valoració sobre l'acompliment dels objectius, propostes de millora i propostes d'actuacions concretes que es podrien incorporar en el Pla territorial i en el Pla general d'actuació anual del curs següent.  
La memòria anual de la Inspecció Territorial d'Educació, és un instrument que pretén informar els òrgans competents del treball realitzat per la Inspecció i traslladar informació rellevant sobre el funcionament dels centres escolars incloent propostes d'actuació i millora.  
  
La memòria anual de la Inspecció Territorial valorarà els elements fonamentals del Pla territorial d'actuació, el funcionament de les estructures organitzatives de la Inspecció Territorial, la valoració general dels plans específics d'intervenció en la zona dels inspectors i les inspectores i el seguiment i valoració sobre l'assoliment dels objectius estratègics establerts en el Pla plurianual.  
La memòria anual es remetrà a la Inspecció General d'Educació fins al 22 de juliol de 2022.  
El contingut de la memòria territorial haurà d'incloure els següents apartats:  
- Valoració sobre l'assoliment dels objectius estratègics establerts en el Pla plurianual d'actuacions.  
- Valoració sobre l'assoliment de les actuacions prioritàries establides en el PGAA i Pla territorial indicant, si escau, actuacions prioritàries per al següent Pla general d'actuacions.  
- Valoració sobre el funcionament dels òrgans de govern i coordinació indicant les propostes de millora que podrien ser incorporades en el PTAA del curs següent.  
- Valoració sobre l'organització i funcionament de les àrees específiques de treball indicant, si s'escau, dificultats i propostes de millora.  
  
- Valoració sobre el Pla de formació permanent de la Inspecció d'Educació desenvolupat en el si de la inspecció territorial.  
- Avaluació global del mateix Pla territorial d'actuació i propostes de millora.  
  
6. Pla institucional de formació i actualització de la Inspecció d'Educació 2021-2022  
L'article 106 de la Llei 4/2021, de 9 de juliol, d'Ordenació i Gestió de la Funció Pública Valenciana estableix, quant al deure de formació que les empleades i empleats públics han de contribuir a millorar la qualitat dels serveis públics a través de la seua participació en les activitats formatives. A tal fi, excepte causa justificada, hauran d'assistir a les activitats programades quan la finalitat d'aquestes siga adquirir els coneixements, les habilitats o les destreses adequats per a l'acompliment de les funcions o tasques que li siguen pròpies o quan es detecte una necessitat formativa a conseqüència dels procediments d'avaluació de l'acompliment entre les obligacions del personal empleat públic:  
  
De conformitat amb el que estableix l'article 28 del Decret 80/2017, de 23 de juliol, el Pla institucional de formació i actualització formarà part del PGAA, concretant-se en activitats formatives que impulsen el desenvolupament professional dels inspectors i inspectores mitjançant l'actualització de les competències professionals d'acord amb les demandes que es plantegen en funció de les necessitats detectades.  
  
6.1. Objectius del pla institucional de formació i actualització  
a) Crear un itinerari per a la formació i l'actualització de l'exercici professional de les inspectores i inspectors, especialment en aspectes normatius i pedagògics.  
b) Impulsar el desenvolupament de les actuacions i línies de treball previstes en el Pla plurianual d'actuacions per al període 2019-2023 i les seues concrecions anuals, aprofundint en el treball especialitzat i en equip de la Inspecció d'Educació per a contribuir a la seua actualització i perfeccionament.  
c) Identificar i difondre bones pràctiques que es desenvolupen en les diferents inspeccions territorials com a referents del bon exercici professional.  
6.2. Modalitats de formació  
D'acord amb l'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives s'estableix la modalitat formativa de curs per a contribuir a l'actualització unipersonal del personal docent, tant en aspectes tècnics, científics, didàctics i metodològics per mitjà d'aportacions d'especialistes. Per al curs 2021-2022 el curs «Pla institucional de formació de la Inspecció d'Educació de la Comunitat Valenciana» distingirà:  
Modalitat A: Formació i actualització per a la Inspecció d'Educació de la Comunitat Valenciana.  
Aquest programa de formació permanent serà de caràcter obligatori per a totes les inspectores i inspectors d'Educació de les diferents inspeccions territorials.  
Modalitat B. Formació i actualització en el marc de les inspeccions territorials.  
Aquesta formació serà planificada, organitzada i desenvolupada en cadascuna de les inspeccions territorials. El seu contingut estarà determinat per les comissions territorials si bé, dins d'aquesta modalitat de formació, es procurarà incloure continguts de formació inicial per a inspectores i inspectors de nova incorporació els quals estaran tutoritzats, amb caràcter general, per la inspectora o inspector coordinador de la circumscripció corresponent.  
L'assistència a aquest curs de formació generarà la corresponent certificació per part del Servei de Registre i Acreditació Docent de la Subdirecció General de Formació del Professorat.  
6.3. Mòduls formatius  
D'acord amb la Resolució de 21 de maig de 2020, de la Secretaria Autonòmica d'Educació i Formació Professional, per la qual s'estableix el Pla biennal de formació permanent del professorat corresponent als cursos 2020-2021 i 2021-2022, el Pla institucional de formació i actualització de la Inspecció d'Educació versarà sobre:  
  
I. Necessitats formatives derivades de la crisi sanitària ocasionada per la covid-19.  
II. Continguts formatius relacionats amb l'actualització de les competències per a l'exercici de la funció inspectora que resulten necessaris davant les actuacions prioritàries i específiques establides en aquest PGAA o, necessitats que afecten el sistema educatiu o les actuacions de la Inspecció d'Educació.  
III. Coeducació i igualtat.  
IV. Avaluació del procés d'ensenyament i aprenentatge.  
V. Formació inicial per a inspectores i inspectores de nova incorporació.  
  
7. Memòria anual de la Inspecció d'Educació de la Comunitat Valenciana  
La Inspecció General d'Educació, amb la col·laboració de les inspectores i inspectors que integren les comissions territorials, elaborarà una memòria anual en la qual s'expressarà la valoració global del treball realitzat per la Inspecció d'Educació de la Comunitat Valenciana en compliment del Pla general d'actuació anual i la valoració sobre l'assoliment dels objectius estratègics establerts en el Pla plurianual d'actuacions.  
Des de les inspeccions territorials d'Educació podran formular-se propostes de millora per a la seua inclusió, si escau, en el pròxim Pla general d'actuació anual.  
Per a canalitzar aquestes aportacions, la Inspecció General d'Educació desenvoluparà un procediment específic que permeta obtindre informació sobre els següents aspectes:  
a) Valoració del grau de consecució dels objectius estratègics establerts en el Pla plurianual d'actuacions i en el PGAA.  
b) Valoració del grau de realització de les actuacions prioritàries del PGAA i proposta d'actuacions prioritàries per al següent PGAA.  
  
c) Valoració del grau de realització de les actuacions específiques per a la millora de la mateixa inspecció incloses en el PGAA i proposta d'actuacions específiques a incloure en el següent PGAA.  
d) Valoració global sobre les actuacions habituals establides en les instruccions de la Inspecció General per les quals es desenvolupa el PGAA.  
e) Valoració del Pla institucional de formació i actualització.  
  
8. Visita de la Inspecció d'Educació  
La visita de la Inspecció d'Educació s'ajustarà a l'establert en la Resolució de 29 de juliol de 2019, de la Secretaria Autonòmica d'Educació i Formació Professional, per la qual es regula la visita de la Inspecció de la Comunitat Valenciana.  
Així mateix, en el desenvolupament de la visita, la Inspecció d'Educació actuarà de conformitat amb el que es disposa en el Protocol de protecció i prevenció enfront de la transmissió i contagi del Sars-Cov-2 per a centres educatius que imparteixen ensenyaments no universitaris en el curs 2021-22 i amb el que s'estableix en el Pla de contingència del centre educatiu corresponent.  
Finalment, amb objecte de facilitar l'organització i el funcionament de les Inspeccions Territorials, les inspectores i els inspectors d'Educació procuraran que, amb caràcter general, les visites d'inspecció no es realitzen en dies laborables consecutius.  
  
9. Actuacions i informes de la Inspecció d'Educació  
De conformitat amb l'establert en l'article 4 del Decret 80/2017, en el desenvolupament de les actuacions així com l'elaboració dels informes, les inspectores i els inspectors d'Educació utilitzaran totes les fonts d'informació necessàries a les quals puguen accedir, tant en aplicacions informàtiques o en format paper.  
En aquest sentit, les inspectores i els inspectors d'educació podran sol·licitar als centres, serveis o professionals la informació necessària que complete i confirme les dades disponibles per a l'adequada fonamentació dels informes.